Anno Incarnationis Dom. DCCCLXXXVI, anno quoque Domni et Serenissimi Karoli Imperatoris Augusti in Gallia imperantis II, indictione V, XV Kal. Junii, sacer Episcoporum Conventus ob pacem et tranquillitatem sanctæ Dei Ecclesiæ statuendam, et Ecclesiastica negotia decernenda, apud Ecclesiam sancti Marcelli Martyris, in suburbio Cabilonensi, in Christi nomine coadunatus est; ubi fuerunt Domni et sanctissimi Archiepiscopi, Aurelianus, Bernuinus, necnon et Reverendissimi Episcopi, Adalgarius, Geylo, Stephanus, Gyraldus, Adalbaldus, Isaac, et Leboinus, Geylo denique supra memoratus Lingonensis Ecclesiæ Reverendus Antistes, una cum supra scriptis Patribus in hoc sacro-sancto residens Conventu, eorum auribus intimavit de supra scripta noticia; qualiter Domnus Isaac antecessor suus, res Ecclesiæ in Luco, in honore S. Martini, in sua S. Synodo a partibus S. Martini de Luco, superiori Capellæ videlicet sancti Marcellini, contra Adalardum ejusdem Capellæ Presbyterum, juste et legaliter evindicavit de rebus et decimis. Tunc omnes Episcopi præfati hæc audientes, in communem relationem Geylonis, venerabilis Episcopi, et noticiam evendicationis Domni Isaac, simul consenserunt, et consentiendo roboraverunt, ut si quis temeraria, sacrilegaque præsumptione convictus, atque cæca cupiditate cæcatus, hoc quod Dei, et Domni Isaac, et nostra confirmamus auctoritate, in aliquo infringere præsumserit, æterna se sciens damnatione multandum, et cum diabolo, et Angelis ejus, sempiterno incendio concremandum, atque cum Juda traditore Domini, et cum Datan, et Abiron perpetuali pœna cruciandum, et insuper a liminibus sanctæ Dei Ecclesiæ, et cœtu omnium fidelium Christianorum tamdiu habeatur extorris, donec inlicita præsumtione resipiscens, condigna pœnitentia sublevetur.